**Bruna Pernar, 6.r.**

**Osnovna škola Mato Lovrak, Nova Gradiška**

**Maksimilijana Benkovića 39**

**Pogled s vrha**

 Uvijek sam na svijet gledala odozdo, iz doline. Tako vidiš samo nebo, oblake i pokoje stablo, ali ne i prave čari prirode. Svakim korakom prema gore vidiš sve više i više. Na prvom koraku vidiš više stabala, cvijeća i svih biljaka koje prirodu krase. Drugi korak mnoge čari nosi, i svakim korakom vidiš više nego na prošlom. Kada se na Psunj popneš, cvrkut ptica se neprestano čuje, vjetar grane nosi, pčele oko cvijeća lete, svako stablo do Nove Gradiške vidiš, svaki puteljak, svaku cestu, kuću, što god poželiš. Svaki izlazak i zalazak Sunca ljepši je kada se sa Psunja gleda!

 Nova Gradiška ima mnoga događanja neovisno o godišnjem dobu, nikada nije dosadno. Ali, mnogi građani vole mir i tišinu pa krenu na Psunj. No, od Nove Gradiške do Psunja dalek je put. Moj najdraži put vodi preko Cernika, uz potok Šumetlicu koja će te odvesti do dvorca, pravog srednjevjekovnog. Prije su u tom dvorcu živjeli vitezovi, a sada, jedanput godišnje, ujesen, dođu ljudi obučeni poput vitezova koji nam pokazuju kako je to nekada, ne tako davno, bilo. Djeca mogu učiti kako se puca s lukom i strijelom, koje su igre djeca prije igrala, gađati praćkom i mnogo drugih aktivnosti. A za odrasle pokazuju kako se nekada izrađivalo oruđe i oružje. Na kraju večeri nastupaju plesači s vatrom i pušta se vatromet.

 Poslije Cernika treba proći kroz Baćin Dol. Tamo se nalazi kula Gračanica koja je više od stotinu godina bila u ruševnom stanju dok planinari, koji su često prolazili pokraj nje, nisu spoznali kolika je uistinu njezina važnost. Nekada davno, u 16. stoljeću, Kula je služila kao vojni objekt i izvidnička postaja. Ta kula je povezivala Posavinu s Požegom i Velikom, a danas je jedna od najsačuvanijih tvrđava srednjevjekovnog doba.

 Još puno sela moraš proći do Psunja, a zadnje je Gornja Šumetlica, tamo se nalazi i sam Psunj. Najviši vrh Psunja je Brezovo polje, visoko 985 metara. Psunj je sastavni dio vijenca koji okružuje Požešku kotlinu. Na sjeveru je omeđen dolinom rijeke Pakre i Orljave. Sa zapadne strane Brezovog polja nalazi se televizijski odašiljač.

 Zimi Psunj izgleda kao da je iz bajke izašao, cijeli je prekriven snijegom. Mnoge obitelji tada idu na izlete, djeca rade snjegoviće, grudaju se, zabavljaju se u snijegu dok roditelji pripremaju obrok. Ne zna se je li pak ljepši kada dođe proljeće, kada se otopi snijeg, procvate cvijeće, kada se čuju najljepši cvrkuti ptica. Lijep je i u jesen kada svo zelenilo zamijene žute, crvene i smeđe boje, kada je sve mirno, kada se životinje polako spremaju za zimu i zimski san.

 Psunj je možda najljepši ljeti kada te silna šuma zaštiti od jakoga Sunca, vrućine i gradske gužve, kada je šuma puna životinja, kada je mirno jer nema puno posjetitelja. Lijep je Psunj i kada ga samo iz daljine gledaš, kada samo prolaziš obližnjom cestom, kada se vraćaš kući ili tek ideš na vrh, uvijek je lijep.

 Ali, Psunj mi je, pak, najdraži zimi dok ga sa svojim roditeljima i sestrom obilazim sa svih strana te dok, ogrnuta dekom i s termosicom toplog čaja u ruci, s vrha ovoga najljepšega slavonskoga diva, mašem uspavanoj ljepotici, slavonskoj ravnici.